ลดกู้ขาเดียว แบงก์กำไรวูบ
นักวิเคราะห์จับตาแบงก์ลดดอกกู้ เสี่ยงรายได้ลดฮวบหากสินเชื่อไม่โต ด้านไทยพาณิชย์ยอมรับกำไรวูบ
6 เม.ย. 2559

นักวิเคราะห์จับตาแบงก์ลดดอกกู้ เสี่ยงรายได้ลดฮวบหากสินเชื่อไม่โต ด้านไทยพาณิชย์ยอมรับกำไรวูบ
น.ส.ธัญญลักษณ์ วัชระชัยสุรพล ผู้ช่วยกรรมการผู้จัดการ ศูนย์วิจัยกสิกรไทย เปิดเผยว่า การทยอยปรับลดอัตราดอกเบี้ยเงินกู้ของธนาคารพาณิชย์ 0.1-0.025% จะมีผลกระทบต่อส่วนต่างอัตราดอกเบี้ยสุทธิ (นิม) ในไตรมาส 2 ไม่ถึง 0.1% บนสมมติฐานว่าสินเชื่อทั้งระบบเติบโตต่อเนื่อง แต่หากสินเชื่อไตรมาส 2 เติบโตน้อยหรือไม่เติบโต นิมอาจจะลดลงได้อีก โดยในไตรมาสแรกปีนี้ตัวเลขค่าเฉลี่ยนิมของธนาคารพาณิชย์ 10 แห่ง อยู่ที่ 3.05% ค่อนข้างทรงตัว
อย่างไรก็ดี ในช่วง 1-2 ปีที่ผ่านมา ธนาคารพาณิชย์พยายามบริหารจัดการต้นทุนการเงิน ด้วยการชะลอการระดมเงินฝากด้วยดอกเบี้ยสูงๆ เพื่อให้สอดคล้องกับสินเชื่อที่ขยายตัวน้อยลง แต่สินเชื่อกลับชะลอมากกว่าที่คาด แม้จะบริหารจัดการต้นทุนเงินฝากแล้ว ส่วนต่างรายรับดอกเบี้ยก็ยังลดลง โดยตัวเลขธนาคารแห่งประเทศไทย (ธปท.) รายงานว่านิมในสิ้นปี 2558 อยู่ที่ 2.5% ลดลงจาก 2.6% จากปีก่อน
น.ส.ธัญญลักษณ์ กล่าวว่า ในส่วนธนาคารพาณิชย์จะมีช่องว่างในการลดอัตราดอกเบี้ยเงินกู้อีกหรือไม่ ขึ้นอยู่กับหลายปัจจัย ทั้งสภาพตลาด สภาพคล่อง เศรษฐกิจภายในประเทศว่าฟื้นตัวดีหรือไม่ รวมทั้งต้องติดตามผลการลดดอกเบี้ยในครั้งนี้ 
“เข้าใจว่าการปรับลดดอกเบี้ยของธนาคารพาณิชย์ครั้งนี้ เพื่อช่วยลูกค้าเอสเอ็มอีที่กู้เงินในอัตราดอกเบี้ยลอยตัว ช่วยในการลดต้นทุนการเงินให้ลูกค้ามากกว่ากระตุ้นสินเชื่อใหม่ เพราะความต้องการสินเชื่อใหม่ยังน้อย เพราะภาวะเศรษฐกิจในประเทศฟื้นตัวช้า การส่งออกไม่ดี ไม่จำเป็นต้องใช้สินเชื่อเพื่อลงทุน” น.ส.ธัญญลักษณ์ กล่าว
นายอาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ กล่าวยอมรับว่า การลดดอกเบี้ยครั้งนี้อาจกระทบกับอัตราทำกำไรของธนาคาร แต่เป็นแนวทางที่สามารถช่วยลูกค้าได้ หากเศรษฐกิจฟื้นตัวและลูกค้าแข็งแรง สุดท้ายประโยชน์จะกลับมายังธนาคาร ระหว่างนี้ต้องบริหารต้นทุนเงินฝากให้มีประสิทธิภาพมากขึ้น ผลของการลดดอกเบี้ยจากธนาคารจะเป็นประโยชน์กับลูกค้าทันที ไม่ต้องรอการลดดอกเบี้ยนโยบาย
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย กล่าวว่า การลดดอกเบี้ยสะท้อนว่าเศรษฐกิจไทยยังชะลอตัว ธนาคารต้องรักษาเป้าหมายสินเชื่อให้เป็นไปตามเป้าหมาย หลังจากมีภาคเอกชนจำนวนมากที่ระดมทุนด้วยการออกหุ้นกู้แทนการขอสินเชื่อจากแบงก์